DECRETO 396/2009, do 8 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado do eixe de comunicacións A52-fronteira portuguesa. Treito I: VAC A52-Celanova sur. Treito II: Celanova sur-fronteira portuguesa. Clave OU/01/101.01.75.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 22/10/2009

Mediante Resolución do 27 de febreiro de 2009, a Consellería de Política Territorial, Obras Públicas e Transportes adxudicou o contrato de concesión de obra pública para a construción e explotación da actuación do eixe de comunicacións A52-fronteira portuguesa: vía de alta capacidade A52-Celanova. Clave OU/01/101.01.
En virtude do disposto na cláusula 30 do prego de cláusulas administrativas particulares que rexen o concurso de concesión, a sociedade adxudicataria do contrato de concesión, Autoestrada Ourense Celanova, sociedade concesionaria da Xunta de Galicia, Sociedade Anónima, asume as facultades e obrigas previstas para o beneficiario da expropiación forzosa, establecidas no artigo 5.2º do regulamento da Lei de expropiación forzosa, correspondendo a potestade expropiatoria á Xunta de Galicia.
A entidade mercantil Autoestrada Ourense Celanova, sociedade concesionaria da Xunta de Galicia, Sociedade Anónima, para a construción da citada actuación, precisa dispoñer dos terreos necesarios para a execución das obras comprendidas no proxecto de trazado do eixe de comunicacións A52-fronteira portuguesa. Treito I: VAC A52-Celanova sur. Treito II: Celanova sur-fronteira portuguesa, que foi aprobado pola Consellería de Medio Ambiente, Territorio e Infraestruturas o 6 de outubro de 2009, coa clave OU/01/101.01.75.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e da necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos nos que se concreta a declaración de urxente ocupación aparecen recollidos e valorados no citado proxecto técnico.
A declaración de urxente ocupación dos bens e dereitos precisos para a realización das obras comprendidas no proxecto técnico sinalado considérase necesaria sendo os motivos, razóns e oportunidade que a motivan os de resolver os actuais problemas de capacidade viaria así como os futuros para a zona, pois esta actuación vai resolver as graves dificultades que se están a ocasionar pola circulación coa actual configuración das estradas existentes e, ademais, vaise establecer unha substancial mellora das conexións de Galicia coa zona nordeste de Portugal constituíndose, deste xeito, un eixe articulador do tráfico das comarcas de Terra de Celanova e Baixa Limia e a capital da provincia así como co resto de Galicia, polo que os beneficios derivados desta actuación acadarán indubidables melloras de orde económica ao facilitarse o tránsito de persoas e mercadorías con Portugal, o que sempre incide nun incremento das relacións comerciais e, por ende, da actividade económica e unha mellora dos
parámetros desta índole nunha zona especialmente necesitada polo que a pronta execución desta infraestrutura considérase primordial, e de aí a necesidade da declaración de urxente ocupación dos bens e dereitos precisos para a súa realización.
A competencia para declarar a urxente ocupación correspóndelle ao Consello da Xunta de Galicia segundo o disposto no artigo 28.2º do Estatuto de autonomía de Galicia, o artigo segundo do Decreto 156/1982, do 15 de decembro, sobre a asunción de transferencias en materia de estradas e a súa asignación á Consellería de Medio Ambiente, Territorio e Infraestruturas así como o artigo 52 da Lei de expropiación forzosa.
Na súa virtude, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia na súa reunión do día oito de outubro de dous mil nove,
DISPOÑO:
Artigo único.-Declarar a utilidade pública e a urxente ocupación, para os efectos de expropiación forzosa, dos bens e dereitos que se concretan no expediente administrativo instruído para o efecto e necesarios para a execución da actuación do eixe de comunicacións A52-fronteira portuguesa. Treito I: VAC A52-Celanova sur. Treito II: Celanova sur-fronteira portuguesa. Clave OU/01/101.01.75.
Santiago de Compostela, oito de outubro de dous mil nove.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas